CELEX: 62019CN0821
Language: el
Date: 2019-11-08 00:00:00
Title: Υπόθεση C-821/19: Προσφυγή της 8ης Νοεμβρίου 2019 – Ευρωπαϊκή Επιτροπή κατά Ουγγαρίας

20.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/34
            
         
      Προσφυγή της 8ης Νοεμβρίου 2019 – Ευρωπαϊκή Επιτροπή κατά Ουγγαρίας
      (Υπόθεση C-821/19)
      (2020/C 19/36)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: Μ. Κοντού-Durande, J. Tomkin, και A. Tokár)
      
         Καθής: Ουγγαρία
      
         Αιτήματα
      
      Η Επιτροπή ζητεί από το Δικαστήριο:
      
                  α)
               
               
                  να αναγνωρίσει ότι:
                  
                              —
                           
                           
                              η Ουγγαρία παρέβη τις υποχρεώσεις που υπέχει από το άρθρο 33, παράγραφος 2, της οδηγίας 2013/32/ΕΕ καθόσον θέσπισε νέο λόγο απαραδέκτου, επιπλέον των ρητώς προβλεπόμενων στην εν λόγω οδηγία, όσον αφορά το απαράδεκτο των αιτήσεων ασύλου·
                           
                        
                              —
                           
                           
                              η Ουγγαρία παρέβη τις υποχρεώσεις που υπέχει από τα άρθρα 8, παράγραφος 2, 12, παράγραφος 1, στοιχείο γ', και 22, παράγραφος 1, της οδηγίας 2013/32/ΕΕ, καθώς και από το άρθρο 10, παράγραφος 4, της οδηγίας 2013/33/ΕΕ, καθόσον θέσπισε μέτρα με τα οποία ποινικοποιείται η δραστηριότητα οργανώσεως που αναλαμβάνεται με σκοπό τη διευκόλυνση της κίνησης της διαδικασίας ασύλου για τα πρόσωπα τα οποία δεν πληρούν τα κριτήρια της εθνικής νομοθεσίας για το άσυλο, και με τα οποία προβλέπεται η λήψη περιοριστικών μέτρων έναντι προσώπων που κατηγορούνται ή έχουν καταδικαστεί για τη διάπραξη του αδικήματος αυτού·
                           
                        
            
                  β)
               
               
                  να καταδικάσει την Ουγγαρία στα δικαστικά έξοδα.
               
            
         Ισχυρισμοί και κύρια επιχειρήματα
      
      Από το 2015 οπότε και αυξήθηκε αιφνιδιαστικά ο αριθμός των αιτήσεων ασύλου, η Ουγγαρία έχει τροποποιήσει επανειλημμένα το σύστημα ασύλου της. Το 2018 τροποποιήθηκε ουσιωδώς η ουγγρική νομοθεσία για το δικαίωμα ασύλου. Στις 20 Ιουνίου 2018 το Ουγγρικό Κοινοβούλιο ψήφισε τον az egyes törvényeknek a jogellenes bevándorlás elleni intézkedésekkel kapcsolatos módosításáról szóló, 2018. Évi VI. törvény (νόμο VI του 2018, για την τροποποίηση ορισμένων νόμων που αφορούν τα μέτρα για την καταπολέμηση της παράνομης μετανάστευσης) και την έβδομη τροποποίηση του Ουγγρικού Συντάγματος. Αυτή η δέσμη νομοθετικών μέτρων είναι επίσης γνωστή ως Νόμος «Stop Soros». Με τις τροποποιήσεις αυτές περιορίστηκε ακόμη περισσότερο ο κύκλος των προσώπων που μπορούν να ασκήσουν το δικαίωμα ασύλου, δεδομένου ότι, με βάση την τροποποίηση του νόμου για το δικαίωμα ασύλου, κρίνεται απαράδεκτη η αίτηση όταν ο αιτών έχει φθάσει στο έδαφος της Ουγγαρίας μέσω χώρας στην οποία δεν υφίσταται διώξεις ή δεν διατρέχει άμεσο κίνδυνο να ασκηθεί εναντίον του δίωξη. Στο ίδιο πνεύμα, τροποποιήθηκε επίσης ο Büntető Törvénykönyv (Ποινικός Κώδικας). Ως εκ τούτου, ποινικοποιήθηκε η οργανωτική δραστηριότητα η οποία αποβλέπει στη διευκόλυνση της κίνησης των διαδικασιών ασύλου για πρόσωπα τα οποία δεν υφίστανται διώξεις ή τα οποία δεν έχουν βάσιμο φόβο ότι θα διωχθούν άμεσα λόγω φυλής, ιθαγένειας, κοινωνικής τάξης, θρησκείας ή πολιτικών πεποιθήσεων στη χώρα καταγωγής τους, στη χώρα συνήθους διαμονής τους ή σε άλλη χώρα μέσω της οποίας έφθασαν [στην Ουγγαρία].
      Καθόσον η νομοθεσία που θεσπίστηκε το 2018 είναι αντίθετη προς το δίκαιο της Ένωσης, η Επιτροπή κίνησε διαδικασία λόγω παραβάσεως κατά της Ουγγαρίας. Δεδομένου ότι τα επιχειρήματα που προέβαλε η Ουγγαρία κατά την προ της ασκήσεως προσφυγής διοικητική διαδικασία δεν εξάλειψαν τις αμφιβολίες της Επιτροπής, η Επιτροπή αποφάσισε να προσφύγει στο Δικαστήριο.